天平山
作者：蘇舜欽
朝代：宋

paragraphs: 吳會括眾山，戢戢不可數。
其間號天平，突兀爲之主。
傑然鎮西南，羣嶺爭拱輔。
吾知造物意，必以屏大府。
清溪至其下，仰視勢飛舞。
偉石如長人，堅立欲言語。
捫蘿緣險磴，爛漫松竹古。
中腰有危亭，前對紺壁舉。
石竇落玉泉，泠泠四時雨。
源生白雲間，顔色若粉乳。
旱年或播灑，潤可足九土。
奈何但泓澄，未爲應龍取。
予方棄塵中，巖壑素自許。
盤桓擇雄勝，至此快心膂。
庶得耳目清，終甘死于虎。